### NN 105/2025 (23.7.2025.), Zakon o izmjenama i dopunama Zakona o udžbenicima i drugim obrazovnim materijalima za osnovnu i srednju školu

HRVATSKI SABOR

1477

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA I DOPUNAMA ZAKONA O UDŽBENICIMA I DRUGIM OBRAZOVNIM MATERIJALIMA ZA OSNOVNU I SREDNJU ŠKOLU

Proglašavam Zakon o izmjenama i dopunama Zakona o udžbenicima i drugim obrazovnim materijalima za osnovnu i srednju školu, koji je Hrvatski sabor donio na sjednici 15. srpnja 2025.

Klasa: 011-02/25-02/69
 Urbroj: 71-10-01/1-25-2
 Zagreb, 17. srpnja 2025.

Predsjednik
 Republike Hrvatske
 Zoran Milanović, v. r.

ZAKON

O IZMJENAMA I DOPUNAMA ZAKONA O UDŽBENICIMA I DRUGIM OBRAZOVNIM MATERIJALIMA ZA OSNOVNU I SREDNJU ŠKOLU

Članak 1.

U Zakonu o udžbenicima i drugim obrazovnim materijalima za osnovnu i srednju školu (»Narodne novine«, br. 116/18., 85/22. i 92/24.) u članku 3. iza stavka 2. dodaje se novi stavak 3. koji glasi:

»(3) Udžbenik je obrazovni materijal za module u strukovnim kurikulima (u daljnjem tekstu: modul) koji služi kao podrška u ostvarivanju skupova ishoda učenja utvrđenih strukovnim kurikulom na način da osigurava fleksibilnost i prilagodljivost strukovnom obrazovanju te pridonosi razvoju kompetencija potrebnih za tržište rada.«.

Dosadašnji stavci 3. i 4. postaju stavci 4. i 5.

U dosadašnjem stavku 5., koji postaje stavak 6., broj: »3.« zamjenjuje se brojem: »4.«, a broj: »6.« zamjenjuje se brojem: »7.«.

Dosadašnji stavak 6. postaje stavak 7.

Članak 2.

U članku 4. stavak 1. mijenja se i glasi:

»(1) Najveća dopuštena cijena udžbenika u osnovnoj školi računa se prema sljedećoj formuli:

(satnica predmeta / ukupna satnica) \* f \* M

pri čemu je:

f – faktor koji za 1. – 4. razreda osnovne škole iznosi 0,132, za 5. i 6. razred iznosi 0,188, za 7. i 8. razred iznosi 0,209.

M – medijalna neto plaća u Republici Hrvatskoj prema zadnjem izvješću Državnog zavoda za statistiku objavljenom do datuma objave javnog poziva.«.

Stavak 3. mijenja se i glasi:

»(3) Ministar će odobriti izmjenu cijene udžbenika koji je u Katalogu odobrenih udžbenika (u daljnjem tekstu: Katalog) ako je udžbenik u uporabi najmanje jednu nastavnu godinu i ako je došlo do promjene medijalne plaće u Republici Hrvatskoj za više od 10 % od posljednje promjene cijene za taj udžbenik.«.

Iza stavka 3. dodaju se novi stavci 4. i 5. koji glase:

»(4) Izmjenu cijene udžbenika iz stavka 3. ovoga članka ministar može odobriti najviše jednom u dvije godine za svaki pojedini udžbenik.

(5) Izmijenjena cijena udžbenika iz stavka 3. ovoga članka računa se primjenom formule iz stavka 1. ovoga članka pri čemu je M medijalna neto plaća u Republici Hrvatskoj na dan odobrenja izmjene cijene udžbenika.«.

Dosadašnji stavak 4. postaje stavak 6.

U dosadašnjem stavku 5., koji postaje stavak 7., broj: »4.« zamjenjuje se brojem: »6.«.

U dosadašnjem stavku 6., koji postaje stavak 8., broj: »4.« zamjenjuje se brojem: »6.«.

U dosadašnjem stavku 7., koji postaje stavak 9., broj: »4.« zamjenjuje se brojem: »6.«

Članak 3.

U članku 5. stavku 4. iza riječi: »predmete« dodaju se riječi: »i module«, a iza riječi: »predmetom« dodaju se riječi: »i modulom«.

Članak 4.

U članku 6. stavku 2. iza riječi: »predmet« dodaju se riječi: »odnosno modul«.

U stavku 4. iza riječi: »poziva« dodaju se zarez i riječi: »osim za udžbenike na jeziku i pismu nacionalnih manjina«.

Članak 5.

U članku 7. stavku 1. iza riječi: »kurikulumom« dodaju se zarez i riječ: »modulom«, a broj: »6.« zamjenjuje se brojem: »7.«.

Članak 6.

U članku 8. stavku 1. iza riječi: »kurikulumom« dodaju se riječi: »odnosno modulom«, a riječi: »stavka 6.« zamjenjuju se riječima: »stavka 7.«.

U stavku 2. iza riječi: »kurikulumom« dodaju se riječi: »odnosno modulom«, a broj: »6.« zamjenjuje se brojem: »7.«

U stavku 4. iza riječi: »kurikulumom« dodaju se riječi: »odnosno modulom«, a broj: »6.« zamjenjuje se brojem: »7.«.

Članak 7.

U članku 9. stavku 2. podstavku 5. iza riječi: »predmet« dodaju se riječi: »odnosno modul«, a iza riječi: »program« dodaju se riječi: »odnosno kurikul«.

Iza podstavka 7. dodaje se podstavak 8. koji glasi:

» – izmijenjenu maloprodajnu cijenu udžbenika, ako je došlo do izmijene cijene udžbenika sukladno članku 4. stavcima 3. i 4. ovoga Zakona.«.

U stavku 4. iza riječi: »lipnja« dodaju se zarez i riječi: »a Dodatak kataloga za nastavu na jeziku i pismu nacionalnih manjina po potrebi«.

Članak 8.

U članku 10. stavku 3. iza riječi: »predmet« dodaju se riječi: »odnosno modul«.

U stavku 5. iza riječi: »predmete« dodaju se riječi: »odnosno module«.

U stavku 6. iza riječi: »srpnja« dodaju se zarez i riječi: »a za udžbenike za nastavu na jeziku i pismu nacionalnih manjina 30 dana od dana objave Dodatka katalogu«.

Članak 9.

U članku 11. stavku 3. iza riječi: »predmet« dodaju se riječi: »odnosno modul«.

Članak 10.

U članku 15. stavku 1. podstavku 2. iza riječi: »kurikulumom« dodaju se riječi: »odnosno modulom«.

U podstavku 3. broj: »6.« zamjenjuje se brojem: »7.«.

Članak 11.

U članku 16. stavku 1. iza riječi: »kurikulumom« dodaju se riječi: »odnosno modulom«.

U stavku 7. iza riječi: »kurikulumu« dodaju se riječi: »odnosno kurikulu ustanove«, a iza riječi: »kurikulumom« dodaju se riječi: »odnosno kurikulom ustanove«.

Članak 12.

U članku 17. iza riječi: »predmet« dodaju se riječi: »odnosno modul«.

Članak 13.

U članku 18. stavku 4. riječi: »100 kuna« zamjenjuju se riječima: »13,00 eura«.

Članak 14.

U članku 20. stavku 1. riječi: »5000,00 do 10.000,00 kuna« zamjenjuju se riječima: »660,00 do 1320,00 eura«.

U podstavku 2. iza riječi: »kurikulumom« dodaju se riječi: »i kurikulom ustanove«.

U stavku 2. riječi: »2000,00 do 5000,00 kuna« zamjenjuju se riječima: »260,00 do 660,00 eura«.

U stavku 3. riječi: »10.000,00 do 30.000,00 kuna« zamjenjuju se riječima: »1320,00 do 3980,00 eura«.

Članak 15.

U cijelom tekstu Zakona o udžbenicima i drugim obrazovnim materijalima za osnovnu i srednju školu (»Narodne novine«, br. 116/18., 85/22. i 92/24.) riječ: »kurikulum« u odgovarajućem broju i padežu zamjenjuje se riječju: »kurikul« u odgovarajućem broju i padežu.

Članak 16.

Do objave udžbenika za module iz članka 1. stavka 1. ovoga Zakona u Katalogu odobrenih udžbenika za pojedine strukovne module koriste se odgovarajući odobreni udžbenici koji su u uporabi za pojedine strukovne nastavne predmete.

Članak 17.

Danom stupanja na snagu ovoga Zakona prestaje važiti Uredba o izmjeni i dopuni Zakona o udžbenicima i drugim obrazovnim materijalima za osnovnu i srednju školu (»Narodne novine«, br. 92/24.).

Članak 18.

Ovaj Zakon stupa na snagu osmoga dana od dana objave u »Narodnim novinama«.

Klasa: 022-02/25-01/44
 Zagreb, 15. srpnja 2025.

HRVATSKI SABOR

Predsjednik
 Hrvatskoga sabora
 Gordan Jandroković, v. r.